b'\n_START_ARTICLE_\nNathusijev netopir\n_START_SECTION_\nOpis\n_START_PARAGRAPH_\nOdrasel nathusijev netopir meri v dol\xc5\xbeino med 46 in 55\xc2\xa0mm, ima razpon prhuti med 22 in 25\xc2\xa0cm, tehta pa med 6 in 15 grami. Ko\xc5\xbeuh je na hrbtu rde\xc4\x8dkasto rjav, konice dlak so lahko svetlej\xc5\xa1e. Po trebuhu je svetlo rjave barve. Obraz, uhlji, prhuti in rep so temno sive._NEWLINE_Ta vrsta netopirjev je raz\xc5\xa1irjena od Urala in Kavkaza na vzhodu pa vse do zahodnih meja Francije. Zna\xc4\x8dilno za to vrsto je, da se populacija s severa in vzhoda pred zimo preseli na jugozahod Evrope. Obi\xc4\x8dajno se zadr\xc5\xbeuje v parkih in redkih gozdovih, obi\xc4\x8dajno v bli\xc5\xbeini vode._NEWLINE_Obi\xc4\x8dajno se zdru\xc5\xbeuje v manj\xc5\xa1e kolonije, ki se \xc4\x8dez dan zadr\xc5\xbeujejo v votlih drevesih in redkeje v opu\xc5\xa1\xc4\x8denih stavbah. Parijo se med julijem in septembrom. Samice se spomladi, tik pred skotitvijo dveh mladi\xc4\x8dev, zdru\xc5\xbeijo v kolonije.\n_START_SECTION_\nPrehranjevanje\n_START_PARAGRAPH_\nNathusijev netopir se na lov poda \xc5\xbee v zgodnjem mraku. Lovi v ravnem letu na vi\xc5\xa1inah med 3 in 15 metri. Pri lovu se zana\xc5\xa1a na eholokacijo s frekvencami med 36 in 62\xc2\xa0kHz z najve\xc4\x8djo energijo pri 41\xc2\xa0kHz. Impulz povpre\xc4\x8dno traja 6,9 ms.'